钦定古今图书集成/明伦汇编/官常典/第270卷 > 杨伟
## 钦定古今图书集成/明伦汇编/官常典/第270卷 > 杨伟

按《宋史杨亿传》：“亿弟伟，字子奇，幼学于亿。天禧元年
献颂，召试学士院，赐进士及第，以试秘书省校书郎
知衢州龙游县，再补蕲州录事参军，国子监荐为直
讲，驸马都尉。李遵勖守澶州，辟佥书镇宁军节度判
官事，迁大理寺丞，知河间县，再迁太常博士，用荐为
集贤校理，通判单州。会巡检部卒李素合州卒二百”
馀人，谋杀巡检使。入鼓角门，州将不敢出，伟挺身往
问曰：“若属何为而反？”俱曰：“将有诉于州，非反也。”伟曰：
“持兵来，非反而何？若属皆有父母妻子，以一朝忿而
欲鱼肉之乎？”悉令投兵坐，籍首恶得十馀人，斩之。徙
知祥符县，提点开封府界诸县镇公事，权开封府判
官，又判三司开拆司，累迁尚书兵部员外郎、同修起
居注。伟清慎无治剧才，常秉小笏以朝，知制诰缺，中
书以伟名进，仁宗曰：“此非秉小笏者邪？”遂命知制诰、
权谏院。尝曰：“谏臣宜陈列大事细故何足论。”然当时
讥其亡补。迁刑部郎中，为翰林学士。祀明堂，迁右司
郎中、判太常寺，为群牧使兼侍读学士，进中书舍人。
卒，赠尚书礼部侍郎。